text: Dements nummerplade ikke fundet af scanner
  24 januar 2018 kl. 05.45
  Dement forsvundet i sin bil, der endnu ikke er registreret af politiets nummerpladescannere.
  
  Den 74-årige Bjarne Gunderlund fra Give er stadig ikke fundet. Han er dement og er sidst set kl. 17.35 ved Superbrugsen i Give, som han kørte væk fra i en blå Toyota Verso med registreringsnummeret UT 26 566.
  Registreringsnummeret er tirsdag aften lagt ind i politiets nummerplade-genkendelsessystem, så han ville blive fundet, hvis han passerede en patruljevogn eller steder på motorvejen, hvor systemet er placeret.
  - Vi havde håbet på, at det ville give udslag eller at nogle ville ringe, men der er stadig intet nyt, siger vagtchef Jesper Brian Jensen, Sydøstjyllands Politi, til TV SYD.
  Bjarne Gunderlund er 176 centimeter høj, bred af statur. Han har gråt kort hår og er iført en brun termojakke, cowboybukser og brune støvletter med lynlås. 
  Han er stærkt dement og dårligt gående. 
  Hvis man ved noget om Bjarne Gunderlund eller har set ham, så skal man kontakte Sydøstjyllands Politi på 1-1-4.
  